ວິທະຍາໄລສົງຈຳປາສັກ ວາງວິໃສທັດປັບປຸງຄຸນນະພາບການສຶກສາ ເພື່ອກ້າວສູ່ຄວາມເປັນເລີດ
ຄະນະບໍລິຫານການສຶກສາວິທະຍາໄລສົງຈຳປາສັກເລັງໃສ່ການພັດທະນາຄຸນນະພາບການສຶກສາເພື່ອກ້າວ
ສູ່ຄວາມເປັນເລີດທາງດ້ານພຸດທະສາດສະໜາໂດຍສ້າງວິທະຍາໄລສົງຈຳປາສັກໃຫ້ກາຍເປັນສູນກາງການຮຽນຮູ້ ດ້ານວິຊາການທາງພຸດທະສາດສະໜາ-ສຶບສານວັດທະນະທຳ, ຮີດຄອງປະເພນີທີ່ດີງາມຂອງຊາດ ໃນພາກພື້ນ ແລະ ກ້າວສູ່ເວທີສາກົນໃນປີ 2020.
ໃນຕອນບ່າຍທີ 18 ພະຈິກ 2016 ທີ່ຜ່ານມານີ້ ວິທະຍາໄລສົງຈຳປາສັກໄດ້ເປີດກອງປະຊຸມປັບປຸງຄຸນນະພາບການສຶກສາ ສົກ 2016-2017 ເພື່ອກ້າວສູ່ຄວາມເປັນເລີດທາງພຸດທະສາດສະໜາໃນພາກພຶ້ນ ແລະ ສາກົນຂື້ນຢ່າງເປັນທາງການທີ່ສະ ໂມສອນ ພະແນກສຶກສາທິການ ແລະ ກິລາ ແຂວງອັດຕະປຶ ພາຍໃຕ້ຄວາມເມດຕາໃຫ້ກຽດເປັນປະທານຂອງ ທ່ານ ພຣະ ອາຈາຣຍ໌ ສຸວັນ ຈັນທະລາດ ປະທານ ອພສ ແຂວງຈຳປາສັກ, ທັງເປັນຜູ້ອຳນວຍການ ໂຮງຮຽນວິທະຍາໄລສົງຈຳປາສັກ ແລະ ຄວາມເມດຕາເປັນ ກຽດເຂົ້າຮວ່ມຂອງ ທ່ານ ພຣະອາຈາຣຍ໌ ສີສະຫວາດ ເທບວົງສາ ປະທານ ອພສ ແຂວງອັດຕະປື, ມີທ່ານ ສີສະຫວັນ ຈັນທະໄພບູນ ປະທານແນວລາວສ້າງຊາດ ແຂວງ ອັດຕະປື, ມີ ທ່ານ ຄຳພູນ ແກ້ວມາລາ ຫົວໜ້າພະແນກສຶກສາທິການ ແລະ ກິລາ ແຂວງ ອັດຕະປື ພ້ອມດ້ວຍຄະນະບໍລິຫານການສຶກສາ, ຄູສອນທີ່ເປັນພຣະສົງ ແລະ ຄາລະວາດ ຈາກໂຮງຮຽນ ວິທະຍາໄລສົງດັ່ງກ່າວ ແລະ ມສ ສົງ ແຂວງ ອັດຕະປື, ມສ ສົງແຂວງ ສາລະວັນເຂົ້າຮ່ວມຢ່າງຄົບຖ້ວນ.
(ກອງປະຊຸມດັ່ງກ່າວໄດ້ຜ່ານບົດສະຫລຸບການຈັດຕັ້ງປະຕິບັດວຽກງານໃນສົກ 2015-2016 ແລະ ຜ່ານແຜນພັດທະນາວິທະຍາ ໄລສົງຈຳປາສັກ ໃນການກ້າວສູ້ຄວາມເປັນເລີດຈາກຄະນະຜູ້ບໍລິຫານການສຶກສາວິທຍາໄລດັ່ງກ່າວ)
ບົດຂ່າວໂດຍ: ພົມວິຫານ ໄຊຊະນະ
ລົງເວັບໄຊ໌ໂດຍ: ກິຕາ ສິດທິຮັກປັນຍາ